Návrh
na predaj spoluvlastníckeho podielu na nehnuteľnosti

Miesto: 	Košice, Štefánikova ul. č. 4, k.ú. Košice- Stredné Mesto
Kataster: 	Košice
Vlastníci: 	Slovenská republika v 1/2 – v správe Fondu detí a mládeže
	     	Mesto Košice v 1/2

1.	Stanovisko zakladateľa, vrátane právneho stanoviska k prevodu, odôvodnenie prevodu so zhodnotením dopadu predaja častí majetku na hospodárenie a funkčnosť podniku (nepotrebnosť alebo nemožnosť využívania pri ďalšej činnosti štátneho podniku)
Nevzťahuje sa na Fond detí a mládeže (ďalej len FDaM), vzhľadom k tomu, že FDaM  nemá zakladateľa (príloha č. 1). Podľa koncepcie a dlhodobého plánu sa pripravuje likvidácia FDaM, takže všetok majetok, ktorý vo FDaM ostal, je určený na odpredaj a výplatu investícií bývalým nájomcom a na prevádzku FDaM.

2.	Účelu použitia finančných prostriedkov získaných odplatným prevodom majetku
Finančné prostriedky získané odpredajom uvedenej nehnuteľnosti budú použité v súlade so zákonom č. 189/1993 Z.z. o FDaM v znení neskorších predpisov na výplatu investícií  a  na prevádzku FDaM.

3.	Vymedzenie a špecifikáciu majetku navrhovaného na prevod a jeho súvislosť s vypracovaným privatizačným projektom
Nehnuteľnosť a pozemky sa nachádzajú v intraviláne mesta Košice 1, k.ú. Stredné Mesto v blízkosti centra mesta a hlavnej ulice v strednej časti mesta Košíc. Prístup k budove je z miestnej komunikácie zo Štefánikovej ulice. Sú zapísané na liste vlastníctva č. 10179 (príloha č. 2) u Katastrálneho úradu v Košiciach, správa katastra Košice I. ako parc. č. 984/2 – zastavaná plocha o výmere 252 m² a parc. č. 985- zastavaná plocha o výmere 501 m², budova je na parc.č. 985 a má pridelené súpisné číslo 902. Nehnuteľnosť je v podielovom spoluvlastníctve Mesto Košice v 1/2 a Slovenská Republika v 1/2- v správe Fondu detí a mládeže.
Budova je využívaná toho času ako objekt pre kultúrny rozvoj a čiastočne pre administratívu divadla Romathan. Ide o secesný dom postavený v roku 1902 pôdorysného  tvaru „U“ so štyrmi nadzemnými a jedným podzemným podlažím. na juhozápadnej strane má uličný objekt krátke dvorové krídlo. Uprostred dvorovej fasády vybieha časť budovy pravouhlého schodiskového rizalitu, v ktorom je umiestnené schodisko, vertikálne prepájajúce objekt z podzemného podlažia po krov a vertikálne prepájajúce obidve polovice domu vstupmi na pavlač vo všetkých nadzemných podlažiach. Objekt je postavený z tehál, strecha je sedlová, krytina je z pozinkovaného plechu, čiastočne zastrešená betónovou krytinou.
Budova je zaevidovaná v Ústrednom zozname kultúrnych pamiatok SR pod č. 1334/1 a nachádza sa na území Mestskej pamiatkovej rezervácie Košice. Stanovisko Ministerstva kultúry SR je prílohou č. 3.

4.	Spôsob predaja:
Priamy predaj nehnuteľností na základe uznesenia vlády SR podľa §6 ods. 4 písm. d zákona  číslo 189/1993 Z.z. o FDaM vopred určenému kupujúcemu – Košickému samosprávnemu kraju, Komenského 52, 042 66 Košice.
Mesto Košice ako druhý podielový spoluvlastník si v zmysle § 140 Občianskeho zákonníka neuplatnilo svoje zákonné predkupné právo a udelilo súhlas s prevodom spoluvlastníckeho podielu vopred určenému kupujúcemu za podmienky ponechania Divadla Romathan ako nájomcu v predmetnej nehnuteľnosti (príloha č. 4).

5.   Nadobúdacia hodnota, oprávky a zostatková hodnota
Nadobúdacia hodnota		budovy -		  22 278 338,- Sk
					stroje a zariadenia - 	       475 110,- Sk
					inventár -		         86 635,- Sk
pozemky - 		         44 162,- Sk
      Spolu					 22 884 425,- Sk

     Oprávky 				budovy –                          4 249 264,- Sk
					stroje a zariadenia - 	         339 730,- Sk
					inventár - 			86 635,- Sk
					pozemky – 			         0,- Sk
     Spolu							          4 675 629 Sk

      Zostatková hodnota		budovy – 		      18 029 074,- Sk
					pozemky -			  44 162,- Sk
					inventár - 			           0,- Sk
					stroje a zariadenia- 	            135 380,- Sk
      Spolu							         18  208 616  Sk

6.	 Cena stanovená znaleckým posudkom
Znalecký posudok vypracoval dňa  11.2.2002 Ing. Jozef Mikloš, číslo znaleckého posudku 006/2002, cena nehnuteľnosti zistená znalcom zaokrúhlene je 3 663 830 Sk                      (slovom: trimiliónyšesťstošesťdesiattritisícosemstotridsať korún); príloha č. 5
z toho 1/2 objektu v správe Fondu detí a mládeže: 	1 831 915,-Sk
slovom: (jedenmiliónosemstotridsaťjedentisícdeväťstopätnásť  korú)

Ploty					           2 933,51 Sk
Budova					    2 987 128,64 Sk
Vonkajšie úpravy				         11  131,25 Sk
Pozemky				                    662 640,00 Sk

      Spolu                       			     3 663 833,40 Sk

7.	Kúpna cena:
kúpna cena 1/2 podielu je 3 122 000,-Sk (slovom: trimiliónystodvadsaťdvatisíc  korún) 

8.	Žiadosť záujemcu o kúpu s návrhom kúpnej ceny, výpis z obchodného registra (u fyzickej osoby živnostenský list alebo rodný list) a finančné krytie
Košický samosprávny kraj bol zriadený podľa zákona a prílohou č. 6 je Žiadosť o pridelenie IČO , Uznesenie č. 2002/20, Košický samosprávny kraj, zo dňa 28.5.2002  je obsahom prílohy č. 7.

9.	Kupujúci:
Obchodné meno:	 Košický samosprávny kraj
Sídlo: 	 	Komenského 52, 042 66 Košice
IČO:		35 541 016
  
10.	Podmienky a kritériá verejnej súťaže
Príloha č. 8

11.	Výpis z obchodného registra príslušného štátneho podniku, z ktorého sa prevádza majetok, stanovisko jej štatutárneho orgánu
FDaM je zapísaný v obchodnom registri Okresného súdu Bratislava I., odd. Po, vložka č. 331/B, štatutárnym orgánom je Rada FDaM zastúpená jej predsedom, príloha č. 1

12.	Zmluva o uzavretí budúcej zmluvy na odplatný prevod, ktorá obsahuje podmienku pre uzavretie kúpnej zmluvy, a to schválenie vo vláde SR podľa § 45 ods. 5 zákona
Zmluva o budúcej kúpnej zmluve - príloha č. 9,  návrh kúpnej zmluvy – príloha č. 10
Podmienkou k uzatvoreniu kúpnej zmluvy je súhlas vlády Slovenskej republiky podľa §6 ods. 4 písm. d  zákona číslo 198/1993 o FDaM v znení neskorších predpisov.

13.	Platobné podmienky a ich zabezpečenie:
Kúpnu cenu zaplatí budúci kupujúci v celej výške do 10 dní odo dňa podpísania kúpnej zmluvy a to bankovým prevodom  na účet budúceho predávajúceho.
Úhrada kúpnej ceny je zabezpečená zmluvou o budúcej kúpnej zmluve uzatvorenej medzi FDaM, zast. Mgr. Rastislavom Dikantom - podpredsedom Rady FDaM a JUDr. Milanom Hagovským – riaditeľom FDaM ako budúcim predávajúcim a Košickým samosprávnym krajom, zasr.  RNDr. Rudolfom Bauerom – predsedom ako budúcim kupujúcim zo dňa 19. 8. 2002. 

14.	Ďalšie podmienky predaja:
Zmluvné strany sa zaväzujú do 15 dní od doručenia uznesenia vlády SR, ktorým bude odsúhlasený predaj spoluvlastníckeho podielu na nehnuteľnosť uzatvoriť kúpnu zmluvu, podľa ktorej budúci predávajúci predá  budúcemu kupujúcemu spoluvlastnícky podiel na nehnuteľnosti za dohodnutú kúpnu cenu. V prípade, že budúci kupujúci nezaplatí v dohodnutej lehote kúpnu cenu, je budúci predávajúci oprávnený od kúpnej zmluvy odstúpiť a budúci kupujúci je povinný zaplatiť budúcemu predávajúcemu zmluvnú pokutu vo výške 3 000 Sk. 

15.	Stanovisko Slovenského pozemkového fondu v prípade, že predmetom výnimky je majetok štátneho podniku hospodáriaceho na pôde
netýka sa predloženého materiálu

16.	V prípade ak ide o výnimku na odplatný prevod žiada štátny podnik obhospodarujúci lesný pôdny fond, súhlasné stanovisko orgánu štátnej správy lesného hospodárstva a poľovníctva
netýka sa predloženého materiálu

Priebeh verejného výberového konania

1.	Zverejnenie popisu nehnuteľnosti a podmienok predaja:
Na predaj nehnuteľnosti bolo vyhlásené výberové konanie, ktoré bolo začaté dňa 9.11.2001 a ukončené dňa 23.11.2001.  Informácie o výberovom konaní boli zverejnené v denníku SME a v Košickom Korzárovi Informácie o podstatných náležitostiach, cenových ponukách ako aj o podmienkach predaja záujemcom boli poskytnuté aj u poradcu FDaM pre výberové konanie – Reality BB s.r.o. Otváranie obálok sa uskutočnilo za prítomnosti notárky dňa 29.11.2001.Zásady predaja a prenájmu tvoria príloha č. 8.

2.	Kritériá výberu kupujúceho vo všetkých kolách výberových  konaní:
Pri výbere kupujúceho rozhodovala najvyššia ponúknutá kúpna cena.

3.	Záujemcovia o kúpu:
Do výberového konania na predaj nehnuteľnosti doručili svoje ponuky títo záujemcovia:
1.	JUDr. Tomáš Tajták, Budimír 044 43 bez udania cenovej ponuky
2.	Ing. Igor Hudák, Śafárikova 9, 040 11 Košice, cenová ponuka 3,122.000,-Sk

4.  Vyhodnotenie výberového konania
Na vyhodnotení výberového konania, ktoré sa uskutočnilo dňa 11.12.2001 Rada Fondu detí a mládeže v zložení Mgr. Kugla, Mgr. Dikant, Ing. Dunaj, MUDr. Mikloško, Ing. Makýš, Ing. Blaas a p. Őry konštatovala, že víťazom výberového konania sa stal Ing. Igor Hudák s tým, že bolo potrebné najskôr spoluvlastnícky podiel v zmysle ustanovenia § 140 Občianskeho zákonníka ponúknuť na kúpu druhému spoluvlastníkovi nehnuteľnosti- Mestu Košice a požiadať ho o vyjadrenie, či si uplatňuje svoje zákonné predkupné právo. Listom zo dňa 5.2.2002 sa Mesto Košice vyjadrilo tak, že si neuplatňuje svoje zákonné predkupné právo za podmienky uskutočnenia prevodu tohoto spoluvlastníckeho podielu Slovenskej republiky v správe Fondu detí a mládeže pre Divadlo Romathan, Štefánikova 4, Košice, ktoré užíva tieto priestory od roku 1992. V prospech odpredaja Divadlu Romathan sa vyslovilo aj Ministersto kultúry SR a kancelária podpredsedu vlády pre ľudské a menšinové práva a regionálny rozvoj. Dňa 5.2.2002 Rada Fondu detí a mládeže v zmysle čl. III. ods. 2 podmienok výberového konania zrušila výsledky výberového konania na predaj spoluvlastníckeho podielu (uznesenie č. 330/2001 zo dňa 11.12.2001) a schválila zmluvu o budúcej kúpnej zmluve s Divadlom Romathan na predaj tohoto spoluvlastníckeho podielu za kúpnu cenu vo výške 3,122.000,-Sk.
Materiál bol vrátený Vládou SR na prepracovanie, vzhľadom na to, že divadlo Romathan 
patrí od 1.4. 2002 do pôsobnosti Košický samosprávny kraj.  FDaM schválila nový návrh: „Návrh na vyslovenie súhlasu s odplatným prevodom vlastníctva majetku štátu v správe Fondu detí a mládeže – spoluvlastníckeho podielu  v 1/2 na nehnuteľnosti nachádzajúcej sa v Košiciach na Štefánikovej ul. č. 4“ podľa uznesenia č. 88/2002 Rady FDaM zo dňa 16. 7. 2002.

5. Zdôvodnenie kúpnej ceny:
Cena ponúknutá Košickým samosprávnym krajom zodpovedá cenovej ponuke záujemcu vo výberovom konaní, ktorý ponúkol najvyššiu cenovú ponuku.